1.

La secțiunea A, capitolul G se modifică după cum urmează: (a) punctul 21.A.133 se înlocuiește cu următorul text: „21.A.133 Eligibilitate Orice persoană fizică sau juridică («organizație») poate solicita o aprobare în temeiul prezentului capitol. Solicitantul: (a) trebuie să justifice faptul că, pentru un domeniu de activitate definit, eliberarea unei aprobări în temeiul prezentului capitol corespunde scopului de a demonstra conformitatea cu un proiect specific; și (b) deține sau a solicitat o aprobare pentru respectivul proiect specific; sau (c) a declarat sau intenționează să declare conformitatea respectivului proiect specific în acord cu anexa Ib secțiunea A capitolul C (partea 21 Light); sau (d) a asigurat, într-o manieră satisfăcătoare, coordonarea proiectării și producției, prin intermediul unui acord corespunzător cu 1. solicitantul sau cu titularul unei aprobări a respectivului proiect specific, eliberată în conformitate cu prezentul regulament; sau 2. persoana fizică sau juridică, care a făcut o declarație de conformitate a respectivului proiect specific, în acord cu anexa Ib secțiunea A capitolul C (partea 21 Light).”; (b) la punctul 21.A.139, litera (d) se înlocuiește cu următorul text: „(d) ca parte a elementului de management al calității al sistemului de management al producției, organizația de producție are următoarele obligații: 1. garantează că fiecare produs, piesă sau echipament produs de către organizație sau de către partenerii acesteia sau furnizat de terți ori subcontractat acestora este conform cu datele de proiectare aplicabile și poate fi exploatat în condiții de siguranță, astfel încât organizația poate beneficia de prerogativele definite la punctul 21.A.163; 2. stabilește, implementează și menține, după caz, în domeniul de aplicare al aprobării, proceduri de control pentru: (i) eliberarea, aprobarea sau modificarea documentelor; (ii) auditul de evaluare și controlul vânzătorului și ale subcontractantului; (iii) verificarea faptului că produsele, piesele, materialele și echipamentele achiziționate, inclusiv articolele noi sau de ocazie furnizate de către cei care cumpără produsele, sunt conforme cu datele de proiectare aplicabile; (iv) identificarea și trasabilitatea; (v) procesele de fabricație; (vi) control și probe, inclusiv probele în zbor în etapa de producție; (vii) calibrarea uneltelor, dispozitivelor de montaj și a instrumentelor pentru probă; (viii) controlarea elementelor neconforme; (ix) coordonarea din punct de vedere al navigabilității cu: A. solicitantul sau cu titularul aprobării de proiect; B. persoana fizică sau juridică, care a făcut o declarație de conformitate a proiectului, în acord cu anexa Ib secțiunea A capitolul C (partea 21 Light); (x) completarea și păstrarea evidențelor; (xi) competența și calificările personalului; (xii) eliberarea certificatelor de navigabilitate; (xiii) manevrarea, depozitarea și ambalarea; (xiv) auditul intern de calitate și acțiunile corective ulterioare; (xv) lucrări care se înscriu în condițiile de aprobare, efectuate în sedii externe celor aprobate; (xvi) lucrări realizate după încheierea producției, dar înainte de livrare, în vederea menținerii aeronavei în starea de funcționare în condiții de siguranță; (xvii) eliberarea permisului de zbor și aprobarea condițiilor de zbor asociate; 3. include dispoziții specifice în procedurile de control pentru orice piesă componentă critică.”; (c) la punctul 21.A.145, litera (b) se înlocuiește cu următorul text: „(b) în ceea ce privește toate datele necesare referitoare la navigabilitate și la protecția mediului: 1. organizației de producție i s-au transmis aceste date de către agenție și de către titularul sau solicitantul certificatului de tip, certificatului de tip restrictiv sau aprobării de proiect, eliberate în conformitate cu prezentul regulament sau de către o persoană fizică sau juridică care a făcut o declarație de conformitate a proiectului în temeiul anexei Ib secțiunea A capitolul C (partea 21 Light), inclusiv orice exceptare acordată de la cerințele de protecție a mediului, pentru a determina conformitatea cu datele de proiectare aplicabile; 2. organizația de producție a stabilit o procedură prin care se asigură încorporarea corectă în datele sale de producție a datelor referitoare la navigabilitate și la protecția mediului; 3. aceste date sunt actualizate și puse la dispoziția întregului personal care trebuie să aibă acces la astfel de date pentru a-și îndeplini obligațiile profesionale.”; (d) punctul 21.A.163 se înlocuiește cu următorul text: „21.A.163 Prerogative Conform condițiilor de aprobare emise în temeiul punctului 21.A.135, titularul unei aprobări de organizație de producție: (a) poate să desfășoare activități de producție care cad sub incidența prezentei anexe sau a anexei Ib (partea 21 Light); (b) în cazul unei aeronave complete certificate de tip și sub rezerva prezentării unei declarații de conformitate (formularul 52 al AESA) în temeiul punctelor 21.A.174 și 21.A.204 din prezenta anexă sau în temeiul punctului 21L.A.143 litera (c) și al punctului 21L.A.163 din anexa Ib (partea 21 Light), poate obține un certificat de navigabilitate și un certificat de zgomot pentru aeronavă, fără obligația unei demonstrații ulterioare; (c) în cazul altor produse, piese sau echipamente, poate elibera certificate de autorizare a dării în exploatare (formularul 1 al AESA) în temeiul prezentei anexe (partea 21) sau în temeiul anexei Ib (partea 21 Light), fără obligația unei demonstrații ulterioare; (d) în cazul unei aeronave care face obiectul unei declarații de conformitate a proiectului în temeiul punctului 21L.A.43 din anexa Ib (partea 21 Light) și sub rezerva prezentării unei declarații de conformitate (formularul 52B al AESA) în temeiul punctului 21L.A.143 litera (d) și al punctului 21L.A.163 din anexa Ib (partea 21 Light), poate obține un certificat de navigabilitate restrictiv și un certificat de zgomot restrictiv pentru aeronavă, fără obligația unei demonstrații ulterioare; (e) în cazul produselor sau al pieselor care urmează să fie instalate pe o aeronavă care face obiectul unei declarații de conformitate a proiectului în temeiul punctului 21L.A.43 din anexa Ib (partea 21 Light), poate elibera certificate de autorizare a dării în exploatare (formularul 1 al AESA) în temeiul anexei Ib (partea 21 Light), fără obligația unei demonstrații ulterioare; (f) poate întreține o aeronavă nouă pe care a fabricat-o și poate elibera un certificat de repunere în exploatare (formularul 53 al AESA), cu privire la respectiva întreținere; (g) în conformitate cu procedurile convenite cu autoritatea sa competentă pentru producție și când organizația de producție însăși controlează, conform aprobării de organizație de producție, configurația aeronavei și atestă conformitatea cu condițiile de proiectare aprobate pentru zbor, poate să elibereze, pentru o aeronavă pe care a produs-o, un permis de zbor în conformitate cu punctul 21.A.711 litera (c) care să includă aprobarea condițiilor de zbor în conformitate cu punctul 21.A.710 litera (b).”; (e) punctul 21.A.165 se înlocuiește cu următorul text: „21.A.165 Obligațiile titularului Conform condițiilor de aprobare emise în temeiul punctului 21.A.135, titularul unei aprobări de organizație de producție: (a) asigură faptul că prezentarea organizației de producție furnizată în conformitate cu punctul 21.A.143 și documentele la care face referire sunt utilizate ca documente de lucru de bază în cadrul organizației; (b) menține organizația de producție în conformitate cu datele și procedurile aprobate pentru autorizația de organizație de producție; (c) 1. stabilește dacă fiecare aeronavă completă este conformă cu proiectul de tip și poate fi exploatată în condiții de siguranță, înaintea prezentării declarațiilor de conformitate în fața autorității competente; sau 2. stabilește dacă alte produse, piese sau echipamente sunt complete și conforme cu datele de proiect aprobate sau cu datele de proiect declarate și pot fi exploatate în condiții de siguranță înainte de a emite formularul 1 al AESA pentru a certifica faptul că acestea sunt conforme cu datele de proiectare aprobate sau declarate și că pot fi exploatate în condiții de siguranță; 3. stabilește, în plus, în cazul cerințelor de protecție a mediului: (i) faptul că motorul finalizat este în conformitate cu cerințele aplicabile privind emisiile de evacuare ale motorului la data de fabricație a motorului și (ii) faptul că avionul finalizat este în conformitate cu cerințele aplicabile privind emisiile de CO2 la data eliberării primului său certificat de navigabilitate; 4. stabilește că celelalte produse, piese sau echipamente sunt conforme cu datele aplicabile înainte de a emite formularul 1 al AESA cu titlu de certificat de conformitate; (d) furnizează asistență titularului certificatului de tip sau al altei aprobări de proiect ori unei persoane fizice sau juridice care a făcut o declarație de conformitate a proiectului în temeiul anexei Ib secțiunea A capitolul C (partea 21 Light), în tratarea oricăror acțiuni privind continuitatea navigabilității care au legătură cu produsele, piesele sau echipamentele produse; (e) în cazul în care, în conformitate cu condițiile de aprobare, titularul intenționează să elibereze un certificat de repunere în exploatare, stabilește că fiecare aeronavă completă a fost supusă lucrărilor de întreținere necesare și poate fi exploatată în condiții de siguranță, înaintea liberării certificatului; (f) dacă este cazul, în temeiul prerogativelor acordate de punctul 21.A.163 litera (e), trebuie să stabilească condițiile în care un permis de zbor poate fi eliberat; (g) dacă este cazul, în temeiul prerogativelor acordate de punctul 21.A.163 litera (e), stabilește conformitatea cu punctul 21.A.711 literele (c) și (e) înainte de a elibera un permis de zbor pentru o aeronavă; (h) se conformează capitolului A din prezenta secțiune.”